
Igényvezérelt közlekedés kialakításának lehetősége Dunakeszi városában

Napjaink változó közlekedési szokásai a tervezők elé is kihívásokat állítanak. Nem véletlen az eddig használatos tömegközlekedés kifejezés háttérbe szorulása, Hogy lépést tudjanak tartani a közösségi szolgáltatások ezekkel a változásokkal, a fellépő egyéni igényekre kell valamilyen megoldást nyújtaniuk.
A megoldás a problémára pedig a dolgozatomban bemutatott igényvezérelt közlekedés lehet. Ennek pontos definiálása és bemutatása elengedhetetlen volt a módszertan alapos megismeréséhez. A nemzetközi példákon keresztül láthattuk, hogy a nálunk magasabb közlekedési kultúrával rendelkező országokban már évek, évtizedek óta tart a megújulási folyamat, a hazai tapasztalatok alapján viszont megállapítható, hogy Magyarországon a rugalmas közlekedés alkalmazása még gyerekcipőben jár. Ugyanakkor örömteli, hogy a döntéshozók is felismerték az e rendszerben rejlő lehetőségeket, s az új személyszállítási törvény megalkotásával biztosítják a megfelelő jogszabályi hátteret ahhoz, hogy a jelenleginél rugalmasabb és hatékonyabb közösségi közlekedési rendszerek kialakításra kerülhessenek.
Dolgozatom célja e módszertan megismerésén túl annak alkalmazhatóságának vizsgálata is, melyet egy jelenleg közlekedési problémákkal küzdő magyarországi városon vezetek le. Dunakeszi alapos megismerése elengedhetetlen volt a tervezés megkezdéséhez, ezért a rövid általános ismertetés után részletesen bemutattam a város jelenlegi közlekedését, foglalkoztam annak problémáival és a lehetséges okokkal.
Az utolsó fejezetben az ismertetett módszertant alkalmaztam a problémás területen, vagyis a címben megfogalmazottak szerint igényvezérelt közlekedés kialakításának lehetőségeit vizsgáltam Dunakeszin. A megvalósításhoz szükséges műszaki és informatikai tartalmon túl szó volt a bevezetés megfelelő kommunikáció fontosságáról. Mint minden újításnál, itt is az egyik legmeghatározóbb a költségvonzat, ezzel foglalkoztam a fejezet zárásaként. Ez alapján elmondható, hogy a kialakítás költségei ugyan magasak, a későbbi üzemeltetés a szolgáltatási színvonal emelkedéséhez arányosítva nem kerül nagyságrendileg többe.



